
Ki szeret iskolába járni? – az iskolai kötődés, a motiváció, az énhatékonyság és a tanulmányi felelősség vállalás vizsgálata

Kutatásunkban azt vizsgáltuk, hogy az iskolához való viszonyt milyen tényezők határozzák meg lenginkább. Mekkora szerep jut ebben a motiváció egyes jellemzőinek, az énhatékonyságnak és a tanulmányi felelősségnek. Ennek feltárására kérdőíves módszerrel 10. és 11. osztályos tanulókat kérdeztünk meg (N=157), amelynek során vizsgáltuk az iskolai kötődést, az általános énhatékonyságot, a teljesítmény motivációt és a tanulmányi felelősség vállalást és ezek egymással való kapcsolatait. A motiváció vizsgálata során a 2x2-es célorientációs elméletre támaszkodtunk (Elliot és Church, 1997; Pajor, 2013), és megvizsgáltuk, hogy mely motivációs stratégia kapcsolódik legerősebben az iskolai kötődéshez és a tanulmányi teljesítményhez. Célunk egy olyan modell felállítása volt, ami a legnagyobb mértékben magyarázza ezen változók iskolai kötődésre gyakorolt hatását. A eredmények azt mutatják, hogy a vizsgált csoportban az énhatékonyság és az iskolai kötődés szignifikánsan befolyásolják egymás erősségét. Továbbá az erősebb iskolai kötődés magasabb motivációs szinttel jár együtt és fordítva, ez különösen igaz a közelítő elsajátítási stratégiára. Az általunk vizsgált diákok eredményei alapján nem találtunk szignifikáns kapcsolatot az énhatékonyság és a felelősség pozícionálása között, illetve úgy tűnik az iskolai kötődés és a felelősségvállalás is független egymástól.



